text: Tiltales for tyveri af 176 computere
  26 oktober 2010 kl. 12.20
  Syd- og Sønderjyllands Politi har rejst tiltale mod tre estiske mænd på henholdsvis 42, 38 og 29 år. 
  De tre mænd er tiltalt  for tyveri af 176 bærbare computere til en samlet værdi af ca. 1,6 millioner kroner.
  Sagen startede den 9. august i år, hvor der blev stjålet 22 computere fra en virksomhed i Esbjerg.
  Den 18. august blev en estisk lastbilchauffør anholdt i Helsingborg. I lastbilen havde han 71 computere, hvoraf de 22 computere stammede fra Esbjerg. De resterende computere stammede fra indbrud i virksomheder på Fyn og i Jylland.
  Den 25. august  kunne politiet anholde yderligere to estiske mænd i en campinghytte i Vejle. I hytten fandt politiet105 bærbare computere, der stammede fra 13 indbrud i virksomheder og offentlige kontorer i Jylland. 
  Lastbilchaufføren er efterfølgende blevet udleveret fra Sverige til retsforfølgning i Danmark.
  Gerningsmændene er alle varetægtsfængslet. 
  Sagen behandles ved Retten i Esbjerg, den 6. og 7. januar 2011. Alle tre nægter sig skyldige.
  